Hærværket koster den lokale fodboldklub mange penge, som man ikke har.

To gange på cirka en uge. Det er så mange gange, der nu er begået hærværk hos fodboldklubben Bangsbo Freja, der ligger i Frederikshavn. - Det er super ærgerligt, for vi gør jo, hvad vi kan, for at have dejligt anlæg, lyder det fra Kim Jensen, der er næstformand i klubben. Se billeder længere nede i artiklen. Første gang var den 1. maj , hvor hegnet til klubbens kunstgræsbane var ødelagt. Mandag morgen var den så gal igen, da servicepersonalet i fodboldklubben mødte ind til endnu et trist syn. Klubbens kunstgræsbane havde nemlig i weekenden været udsat for betydeligt graffiti-hærværk. Koster klubben meget Det er klubbens bander og udskiftningsbokse ved kunstgræsbanen, der er blevet malet med tus eller grafiti-lignende slagord og uskønne billeder. - Den første episode valgte vi ikke at politianmelde, da vi vurderede, at det var en ting, vi kunne håndtere, men nu har det udviklet sig, og så er vi nødt til at gribe ind, fortæller Kim Jensen, der har anmeldt mandagens hærværk til politiet. - Vi prøver at være forebyggende, da vi ingen forsikring har. Så vi forsøger at stoppe det, inden det eskalerer yderligere, forklarer næstformanden. Netop den manglende forsikring er også en af årsagerne til, at de to hærværkssager koster den lokale fodboldklub dyrt. - En kunstgræsbane er meget dyr, og vi står selv for det hele. Det er ikke en udgift, vi har behov for. Det er også grunden til at den er låst, netop for at der ikke skal ske noget med den, ærgrer Kim Jensen sig. - Det belaster sådan en lille klubs økonomi, at vi skal ud at finde mellem 10.000-15.000 kroner. Vi kunne i stedet have fået omkring 30 bolde, som vi nok kommer til at mangle på et tidspunkt, så det er ikke sjovt det her, pointerer Kim Jensen. Kunstgræsbanen bliver kun benyttet i vinterhalvåret, derfor påvirker hærværk episoderne ikke den daglige gang i klubben. Alligevel betyder det noget. - Det går udover fodbolden i det hele billede, fortæller næstformanden trist.